google/wiki40b huggingface dataset:
Μακρυπτέρυγος τόνος

Περιγραφή

Είναι ένα από τα μικρότερα είδη τόνου. Το συνηθισμένο μήκος του μακρόπτερου τόνου είναι ένα μέτρο και έχει βάρος κατά μέσο όρο περίπου 20 κιλά, αλλά έχουν μετρηθεί και ψάρια με μήκος 140 εκατοστά και με μέγιστο δημοσιευμένο βάρος 60,3 κιλά. Το σώμα είναι επίμηκες, κυλινδρικό και εύρωστο, με τη μέγιστη περιφέρεια στο μέσο του ψαριού. Τα θωρακικά πτερύγια του μακρυπτέρυγου τόνου είναι μακριά και φτάνουν και το 30% του μήκους του σώματος σε ψάρια μεγαλύτερα του μισού μέτρου. Συχνά συγχέεται με τους νεαρούς μεγαλόφθαλμους τόνους (Thunnus obesus), οι οποίοι έχουν μακριά πτερύγια, όμως με στρογγυλεμένες άκρες. Το πρώτο πτερύγιο φέρει 11 με 14 άκανθες, με τις πρόσθιες αρκετά μεγαλύτερες από τις οπίσθιες, δίνοντας στο πτερύγιο κοίλη εμφάνιση. Το δεύτερο ραχιαίο πτερύγιο αρχίζει αμέσως πίσω από το πρώτο και είναι εμφανώς μικρότερο από το πρώτο. Το ουριαίο πτερύγιο είναι ημισεληνοειδές και σχετικά κοντό και πλατύ. Δε φέρει εδρικές άκανθες, αλλά έχει 11 με 16 εδρικά μαλακά πτερύγια. Έχει μικρά κυκλικά λέπια.
Το χρώμα του στη ράχη είναι σκούρο μεταλλικό μπλε ενώ στη κοιλιά έχει μεταλλικό άσπρο χρώμα. Ανάμεσά τους και στις δύο πλευρές, τα ζωντανά ψάρια έχουν μια δυσδιάκριτη μπλε γραμμή. Το πρώτο ραχιαίο πτερύγιο είναι βαθύ κίτρινο και το δεύτερο ραχιαίο μαζί με τα εδρικά πτερύγια είναι ανοικτά κίτρινα.

Ενδιαίτημα και κατανομή

Είναι είδος επιπελαγικό και μεσοπελαγικό ωκεάνιο, το οποίο ζει σε εύκρατα και τροπικά νερά με θερμοκρασία από 15,6° μέχρι 19,4°C, ενώ τα μεγαλύτερα ψάρια αντέχουν σε μεγαλύτερο εύρος θερμοκρασιών, από 13,5° έως 25,2°C. Η κατανομή τους είναι σε όλους τους ωκεανούς στο κόσμο, συμπεριλαμβανομένης της Μεσογείου, από 45 με 50 μοίρες βόρεια μέχρι 30 με 40 μοίρες νότια, αλλά αποφεύγουν τα επιφανειακά ύδατα στους τροπικούς. Τα ψάρια είναι σχεδόν χωρισμένα σε δύο πληθυσμούς, τόσο στον Ειρηνικό όσο και στον Ατλαντικό και η αλληλεπίδραση στα θερμά νερά του ισημερινού είναι σπάνια. Όσον αφορά το βάθος, ζουν από την επιφάνεια μέχρι σε βάθος 450 μέτρων, αλλά στον Ατλαντικό υπολογίζεται ότι μπορεί να ζουν σε βάθος μέχρι 600 μέτρων.

Βιολογία

Το είδος συνήθως βρίσκεται μαζί με άλλα είδη τόνου, όπως ο κιτρινόπτερος τόνος, ενώ είναι γνωστό οτι συγκεντρώνεται σε περιοχές με θερμική ασυνέχεια. Σε αυτά τα σημεία είναι που αλιεύονται και οι περισσότεροι μακρυπτέρυγοι τόνοι. Τρέφονται με άλλα ψάρια (κυρίως κοπάδια από αντζούγιες, σαρδέλες και σκουμπριά), καρκινοειδή και καλαμάρια. Είναι γνωστό ότι οι μακρυπτέρυγοι τόνοι μεταναστεύουν. Οι μεταναστεύσεις τους είναι από τις μεγαλύτερες στον κόσμο των ψαριών. Αυτές οι μεταναστεύσεις συμβαίνουν εντός νερών με παρόμοια θερμοκρασία και συγκέντρωση με οξυγόνο, και έτσι, ενώ είναι σύνηθες τα ψάρια να μετακινούνται από τη Μεσόγειο στις ακτές της βόρειας Αμερικής, σπάνια τα ψάρια αυτά θα μεταναστεύσουν από τον βόρειο στο νότιο Ατλαντικό. Τα αίτια αυτών των μεταναστεύσεων δεν είναι ακόμη γνωστά, αν και έχουν προταθεί διάφορα αντικρουόμενα μοντέλα, ενώ άγνωστες παραμένουν οι μεταναστευτικές διαδρομές. Συνήθως σχηματίζουν κοπάδια. Τα ψάρια φτάνουν σε σεξουαλική ωριμότητα όταν έχουν μήκος 90 εκατοστά και η μέγιστη καταγεγραμμένη ηλικία τους είναι 9 χρόνια.
446 Αιωνιότης

Φυσικά χαρακτηριστικά

Οι διαστάσεις της Αιωνιότητος εκτιμώνται σε 45,4 χιλιόμετρα (από δεδομένα του IRAS), ενώ η μάζα της εκτιμάται σε 98 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι A, ενώ το άλβεδό της είναι 0,236 (από δεδομένα του IRAS). Η Αιωνιότης περιστρέφεται γύρω από τον εαυτό της μία φορά κάθε 15 ώρες και 51 λεπτά. Η μέση θερμοκρασία στην επιφάνειά της εκτιμάται σε 110 ως 115 περίπου βαθμούς Κελσίου κάτω από το μηδέν.
Πέτρος του Αλμπουρκέρκε

Βιογραφία

Ήταν ο τέταρτος γιος τού Φερδινάνδου Α΄ της Αραγωνίας και της Ελεονώρας των Τραστάμαρα, κόρης και κληρονόμου τού Σάντσο-Αλφόνσου 1ου κόμη τού Αλμπουρκέρκε. 
Μαζί με τα μεγαλύτερα αδέλφια του Ιωάννη και Ερρίκο ήταν οι τρεις πρίγκιπες (infante) της Αραγωνίας, που μάλωναν, εισέβαλλαν και μαχόταν σε όλες τις γαίες τού μάλλον ειρηνικού εξαδέλφου τους Ιωάννη Β΄ της Καστίλης, που επιπλέον ήταν και σύζυγος της αδελφής τους Μαρίας. Αναστάτωναν, λήστευαν και κατάστρεφαν τους αγρότες της Καστίλης και αντιτέθηκαν σφοδρά στον Άλβαρο δε Λούνα κοντόσταυλο της Καστίλης.
Το 1421 η Ιωάννα Β΄ της Νάπολης, τελευταία τού Οίκου των Καπετιδών-Ανζού, όρισε κληρονόμο τον Αλφόνσο Ε΄ της Αραγωνίας, με αντάλλαγμα τη βοήθειά του ενάντια στον διεκδικητή τού βασιλείου της. Ο Αλφόνσος Ε΄, πρωτότοκος αδελφός τού Πέτρου, αποφάσισε να αφήσει την Αραγωνία, αφήνοντας τη σύζυγό του Μαρία (αδελφή τού Ιωάννη Β΄ της Καστίλης), για τη Νάπολη, όπου εκεί από διάφορες ευγενείς Ιταλίδες απέκτησε 17 νόθα τέκνα. Οι αδελφοί του πρίγκιπες της Αραγωνίας έτρεξαν μαζί του π. το 1432, διψασμένοι για περιπέτειες: κατέκτησαν τη Γαέτα, αλλά καταστράφηκαν στη ναυμαχία της νήσου Πόντσα, έξω από τη Νάπολη. Τότε σε επίθεση εναντίον της Νάπολης σκοτώθηκε ο Πέτρος σε ηλικία 32 ετών και ο Ερρίκος απεβίωσε το 1445 σε μάχη στην Ισπανία.
Κώστας Παπάζογλου

Βιογραφικά στοιχεία

Γεννήθηκε στον Άγιο Ιωάννη Ρέντη του Πειραιά το 1938.
Υπήρξε συμπαίκτης στην επίθεση του Ολυμπιακού με το μικρότερο αδελφό του Αριστείδη, ενώ επίσης επιθετικός, αλλά στον Απόλλωνα Αθηνών αγωνιζόταν και ένας τρίτος, ο Γιώργος.
Απεβίωσε στις 20 Νοεμβρίου 2013 σε ηλικία 75 ετών.
Βαρυτήμετρο

Το βαρυτήμετρο, ή βαρυτόμετρο είναι ένα ευαίσθητο όργανο - συσκευή σταθερής βάσης με την οποία επιχειρείται η βαρυτημετρία, ή βαρυτομετρία ενός τόπου.

Γενικά

Ουσιαστικά τα όργανα αυτά μετρούν τις μεταβολές της έντασης της βαρύτητας του γήινου πεδίου. Ως γνωστό οι τιμές της βαρύτητας διαφέρουν από τόπο σε τόπο, είτε λόγω τοπογραφίας είτε λόγω διαφοράς πυκνότητας υποκειμένων πετρωμάτων αλλά και από άλλους πλανητικούς παράγοντες. Οι μετρούμενες έτσι διαφορές καλούνται γενικά ανωμαλίες βαρύτητας οι οποίες και υπολογίζονται σε σχέση με τις τιμές που θα προέκυπταν αν η Γη ήταν τέλειο ελλειψοειδές εκ περιστροφής. Μονάδα μέτρησης αυτών είναι το γκάλ και τα υποπολλαπλάσιά του.
Υπάρχουν διάφοροι τύποι βαρυτημέτρων διακρινόμενα σε απόλυτα, σχετικά και υπεραγώγιμα. Τα σχετικά που είναι περισσότερο σε χρήση βασίζονται σε μεταβολές μήκους ελατηρίου που φέρει βάρος, ή στην περίοδο ταλάντωσης ενός αιωρούμενου εκκρεμούς. Πολλές επίσης είναι και οι τεχνικές που έχουν εφαρμοστεί όπως ιδιαίτερα εκείνη που φέρει γυροσκοπική βάση σταθεροποίησης για μέτρηση σε ωκεανούς, ή για μετρήσεις από αέρα που αποτελούν την κατηγορία των υπεραγώγιμων βαρυτημέτρων.
Γουίλ Τσέρι

Κολεγιακή σταδιοδρομία

Σε 116 αγώνες με τους Μοντάνα Γκρίζλις (104 ως βασικός), ο Τσέρι είχε μέσο όρο 12,8 πόντους (με ποσοστό ευστοχίας 43%), 3,6 ριμπάουντ, 3,4 ασίστ και 2,3 κλεψίματα σε 30,7 λεπτά ανά αγώνα. Ονομάστηκε τρεις φορές στην πρώτη ομάδα All-Big Sky Conference, ήταν ο Big Sky Αμυντικός της Χρονιάς τις περιόδους 2011-12 και 2012-13 και είναι ο έβδομος στη λίστα με τους κορυφαίους σκόρερ όλων των εποχών σε κολεγιακό επίπεδο, με 1.484 πόντους.

Περίοδος 2013-14

Αφού δεν επιλέχτηκε στο NBA ντραφτ του 2013, ο Τσέρι εντάχθηκε στους Νιου Ορλίνς Πέλικανς για το Σάμερ Λιγκ του 2013. Στις 13 Φεβρουαρίου 2014, αποκτήθηκε από τους Κάντον Τσαρτζ του NBA Development League.

Περίοδος 2014-15

Τον Ιούλιο του 2014, εντάχθηκε στους Κλίβελαντ Καβαλίερς για το Σάμερ Λιγκ 2014. Στις 3 Αυγούστου 2014, υπέγραψε με τους Τορόντο Ράπτορς. Ωστόσο, αργότερα αποδεσμεύτηκε στις στις 25 Οκτωβρίου 2014. Στις 2 Νοεμβρίου 2014, επανεντάχθηκε στους Κάντον Τσαρτζ. Αργότερα εκείνη την ημέρα, υπέγραψε με τους Καβαλίερς. Στις 30 Νοεμβρίου 2014, αποδεσμεύτηκε από τους Καβαλίερς αφού είχε 8 συμμετοχές, με μέσο όρο 1,9 πόντους και 1 ασίστ ανά αγώνα. Στις 7 Δεκεμβρίου 2014, υπέγραψε με τη λιθουανική Ζαλγκίρις Κάουνας για το υπόλοιπο της σεζόν. Στις 6 Ιουνίου 2015, βοήθησε τη Ζαλγκίρις να κερδίσει το πέμπτο συνεχόμενο Πρωτάθλημα Λιθουανίας.

Περίοδος 2015-16

Τον Ιούλιο του 2015, εντάχθηκε στους Σαν Αντόνιο Σπερς για το Σάμερ Λιγκ 2015. Την 1η Σεπτεμβρίου 2015, υπέγραψε με τη γερμανική Άλμπα Βερολίνου για την περίοδο 2015-16. Με την Άλπμα κέρδισε το Κύπελλο Γερμανίας.

Περίοδος 2016-17

Τον Αύγουστο του 2016, υπέγραψε με τη Γκαζιαντέπ του Πρωταθλήματος Τουρκίας.

Περίοδος 2017-18

Στις 29 Ιουλίου 2017, υπέγραψε με την Κροατική Τσεντεβίτα Ζάγκρεμπ για την περίοδο 2017-18.

Περίοδος 2018-19

Στις 8 Οκτωβρίου 2018, υπέγραψε με τους Γκόλντεν Στέιτ Ουόριορς. Αποδεσμεύτηκε τρεις ημέρες αργότερα.  Μετακινήθηκε στη θυγατρική των Ουόριορς στη G League, τους Σάντα Κρουζ Ουόριορς. Στις 13 Απριλίου 2019, υπέγραψε στον Ολυμπιακό μέχρι το τέλος της περιόδου 2018-19.

Προσωπική ζωή

Είναι ο γιος του Yvette Martin και έχει έναν μικρότερο αδελφό, το Marsean.  
Στις 27 Απριλίου 2013, ο Τσέρι συνελήφθη για διατάραξη της τάξης και αντίσταση κατά της αρχής, αφού συμμετείχε σε έναν καυγά μπροστά από το Bar Stockman στη Μισούλα .
Κύπελλο Κύπρου ποδοσφαίρου ανδρών 2011-12

Σύστημα διεξαγωγής

Στο κύπελλο Κύπρου 2011-12 συμμετείχαν οι 14 ομάδες του πρωταθλήματος Α΄ κατηγορίας 2011-12 και οι 14 ομάδες του πρωταθλήματος Β΄ κατηγορίας 2011-12. 
Διεξήχθη σε 5 γύρους. Στον Α΄ γύρο έγιναν μονοί αγώνες στην έδρα της ομάδας που είχε κληρωθεί ως γηπεδούχος. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, τότε εκτελούνταν πέναλτι.
Στους επόμενους 3 γύρους έγιναν διπλοί αγώνες με κάθε ομάδα να αγωνίζεται στην έδρα της και στην έδρα του αντιπάλου. Προκρινόταν η ομάδα που πετύχαινε τον μεγαλύτερο αριθμό τερμάτων και στους δύο αγώνες. Σε περίπτωση όπου και στους δύο αγώνες και οι δύο ομάδες σημείωσαν τον ίδιο αριθμό τερμάτων το κάθε τέρμα που σημειώθηκε εκτός έδρας λογιζόταν διπλό. Η ομάδα που με βάση το σύστημα αυτό, έχει τα περισσότερα τέρματα προκρινόταν στον επόμενο γύρο. Στην περίπτωση που και οι δύο ομάδες είχαν επιτύχει τον ίδιο αριθμό τερμάτων στην έδρα τους ή εκτός έδρας, δινόταν ημίωρη παράταση ευθύς μετά το τέλος του δεύτερου αγώνα. Αν κατά τη διάρκεια της παράτασης  και οι δύο ομάδες επιτύγχαναν τον ίδιο αριθμό τερμάτων τα τέρματα που σημειώθηκαν εκτός έδρας λογίζονταν διπλά (δηλαδή προκρινόταν η φιλοξενούμενη ομάδα). Στην περίπτωση που κατά τη διάρκεια της παράτασης δεν σημειώνονταν τέρματα, η πρόκριση καθοριζόταν με την εκτέλεση πέναλτι.
Ο τελικός ήταν μονός.
Η κυπελλούχος ομάδα είχε το δικαίωμα συμμετοχής στο ΟΥΕΦΑ Γιουρόπα Λιγκ 2012–13.
Ινδικό σκάκι

Το Ινδικό σκάκι είναι η επίσημη παραλλαγή στο σκάκι που παιζόταν στην Ινδία κατά τον 18ο και 19ο αιώνα. Οι αρχαιότερη μορφή του είναι γνωστή ως Chaturanga, και εξαπλώθηκε προς τα δυτικά μέσω της Περσίας κατά τον 7ο αιώνα. Υπάρχουν αρκετές παραλλαγές του, που όλες έχουν κανόνες παρόμοιους με τους σύγχρονους κανόνες του σκακιού, με διαφορές όσον αφορά το ροκέ, την προαγωγή πιονιού, κ.λπ., παραλλαγές οι οποίες ήταν δημοφιλείς στην Ινδία μέχρι τη δεκαετία του 1960 και ενδεχομένως εξακολουθούν να παίζονται στις επαρχίες της.
Φασματικό κεντροειδές

Το φασματικό κεντροειδές είναι ένα χαρακτηριστικό το οποίο χρησιμοποιείται στην ανάλυση ηχητικών σημάτων. Ανήκει στην κατηγορία των φασματικών ηχητικών χαρακτηριστικών, εφόσον απαιτεί τον υπολογισμό του διακριτού μετασχηματισμού Fourier του προς ανάλυση σήματος.

Ορισμός

Τα φασματικά ηχητικά χαρακτηριστικά χρησιμοποιούν σαν βάση τον βραχυπρόθεσμο μετασχηματισμό Fourier (short-time Fourier Transform - STFT) του ηχητικού σήματος. Έστω, , , οι συντελεστές του διακριτού μετασχηματισμού Fourier (DFT) του -οστού βραχυπρόθεσμου παραθύρου, όπου $N$ είναι το μήκος του παραθύρου.
Το φασματικό κεντροειδές  του -οστού παραθύρου ορίζεται ως το "κέντρο βάρους" του φάσματος, δηλαδή,

Ιδιότητες - Χρήση

Το συγκεκριμένο ηχητικό χαρακτηριστικό είναι ένα μέτρο της φασματικής θέσης, ενώ υψηλές τιμές του χαρακτηριστικού αντιστοιχούν σε πιο "έντονους" ήχους. Σύμφωνα με πειράματα, η ακολουθία του φασματικού κεντροειδούς έχει υψηλές διακυμάνσεις για σήματα ομιλίας, και για τον λόγο αυτό, έχει χρησιμοποιηθεί (εκτός των άλλων) σε μεθόδους διαχωρισμού ομιλίας - μουσικής (speech music discrimination)
Γιάκομπ Μάγερ

Ο Γιάκομπ Μάγερ (γερμ. Jacob Mayer 1813-1875) ήταν Γερμανός βιομήχανος και εφευρέτης.

Βιογραφία

Γεννήθηκε την πρωτομαγιά του 1813 στο Ντούνινγκεν (Dunningen) της Βυρτεμβέργης. Ο πατέρας του ήταν αγρότης. Μαθήτευσε στον θείο του που είχε εργαστήριο ωρολογοποιίας. Όταν μεγάλωσε, εργάστηκε στην Κολωνία και στην Αγγλία, όπου έδειξε μεγάλη επιδεξιότητα στο επάγγελμά του. Στην Αγγλία γνώρισε την τέχνη της χύτευσης του ατσαλιού. Επέστρεψε στην Γερμανία, όπου τελειοποίησε την τέχνη αυτή και εφήυρε την χύτευση του ατσαλιού σε καλούπια. Παντρεύτηκε το 1854 την Άγκνες Σίμπερτ (Agnes Siebert), αλλά ο γάμος του έμεινε χωρίς απογόνους. Απέκτησε φήμη για τα επιτεύγματά του στην μεταλλουργία, και του απονεμήθηκε το μετάλλιο του Γρηγορίου. Απεβίωσε στις 30 Ιουλίου 1975 στο Μπόχουμ. Το 1882 η χήρα του δώρισε προς τιμή του στην εκκλησία της Ανάληψης της Θεοτόκου στην Κολωνία τέσσερις καμπάνες.
Ιωάννης Θέμελης

Βιογραφία

Ο Ιωάννης Θέμελης ήταν γιος του σπουδαίου Φιλικού και αγωνιστή του 1821, Δημητρίου Θέμελη. Γεννήθηκε στο Γαλάτσι της Μολδαβίας που σήμερα ανήκει στη Ρουμανία.
Όταν ξέσπασε η Ελληνική Επανάσταση του 1821, συμμετείχε στον Αγώνα ως στρατιωτικός. Τον Ιούνιο του 1821 κατήλθε στην Πελοπόννησο μαζί με τον Δημήτριο Υψηλάντη, όταν αυτός ανέλαβε να αντιπροσωπεύσει τον αδελφό του, Αλέξανδρο Υψηλάντη, ως πληρεξούσιος του Γενικού Επιτρόπου της Αρχής.  Διακρίθηκε στις επιχειρήσεις της πολιορκίας της Τριπολιτσάς και συμμετείχε στις επιχειρήσεις κατά του Δράμαλη. Αργότερα κατά τον εμφύλιο τάχθηκε με τις δυνάμεις των Κυβερνητικών και χρησιμοποιήθηκε από την Προσωρινή Διοίκηση, διατηρώντας όμως μια μετριοπαθή στάση, όπως και ο πατέρας του.
Στη συνέχεια συμμετείχε στην πολιορκία της Μεσολογγίου, και πολέμησε με την φρουρά καθ’ όλη τη διάρκεια της πολιορκίας. Τραυματίσθηκε κατά την ηρωική έξοδο, όμως τελικά διέφυγε αφού σώθηκε από κάποιον Σουλιώτη που επί ώρες τον μετέφερε στη ράχη του, μακρυά από τον χώρο της μάχης. Συνέχισε τον αγώνα πολεμώντας στις συγκρούσεις της Ανατολικής Στερεάς. Συμμετείχε στην εκστρατεία της Αττικής και διακρίθηκε στη μάχη της Αράχωβας (18-24 Νοεμβρίου 1826).
Μετά την απελευθέρωση της Ελλάδας και τη δημιουργία του Ελληνικού Κράτους, η Επιτροπή Εκδουλεύσεων του Αγώνα τον κατέταξε στην τάξη των αξιωματικών. Επί βασιλείας Όθωνα παρέμεινε στο στράτευμα και υπηρέτησε σε διάφορες διοικητικές θέσεις. Πέθανε το 1860.
Πόλη

Άλλες χρήσεις

Ενίοτε, είθισται με την λέξη Πόλη κάποιοι να αναφέρονται στην πόλη της Κωνσταντινούπολης ως συντομία της, άλλοτε πρωτεύουσα της Βυζαντινής Αυτοκρατορίας (γνωστή και ως Ανατολική Ρωμαϊκή Αυτοκρατορία). Εξού και η φράση "Έλληνες της Πόλης".
Mount Wittenberg Orca

Ηχογράφηση

Η Μπιορκ και οι Dirty Projectors ξεκίνησαν να γράφουν το άλμπουμ ως μουσική σουίτα το Μάϊο του 2009 και την ερμήνευσαν σε μια φιλανθρωπική συναυλία στο Μανχάταν.  Τον Απρίλιο του 2010 ηχογράφησαν τη σουίτα σε ένα στούντιο του Μπρούκλιν, το Rare Book Room.
Μεντίνετ Μάντι

Ο Ναός

Το εσωτερικού του ναού από σκούρο αμμόλιθο αποτελείται από ένα πρόναο αποτελούμενο από δύο δεσμιδωτούς κίονες σε σχήμα παπύρου, ο οποίος προηγείται του ιερού θυσιαστηρίου στον οποίο υπάρχουν τρία κλιτη με τρεις κόγχες για αγάλματα. Στο κεντρικό κλίτος υπάρχει ένα μεγάλο άγαλμα της Ρενενουτέτ με τον Αμενεμχέτ Γ' και τον Αμενεμχέτ Δ' να στέκονται δίπλα της. Τα μέρη του ναού που χτιστήκαν κατά την Πτολεμαϊκή περίοδο αποτελούν ένας πλακόστρωτος διάδρομος που περνά μπροστά από ένα οχτάστυλο περίπτερο και οδηγεί σε περίστυλο προθάλαμο. Έχει προταθεί ότι το συγκρότημα του ναού, το οποίο ανασκάφθηκε τη δεκαετία του 1930 από αρχαιολόγους του πανεπιστημίου του Μιλάνου, έχει διατηρηθεί σε τέτοια ασυνήθιστα καλή κατάσταση λόγω της σχετικής γεωγραφικής του απομόνωσης.

Ανασκαφές του 2006

Το Μεντίνετ Μάντι "είναι ο μοναδικός άθικτος ναός από το Μέσο Βασίλειο που υπάρχει ακόμα", σύμφωνα με τον Ζάχι Χαουάς, πρώην Γενικό Γραμματέα του Ανώτατου Συμβουλίου Αρχαιοτήτων της Αιγύπτου (SCA). Τα θεμέλια του ναού, διοικητικά κτήρια, σιταποθήκες και κατοικίες, ανακαλύφθηκαν από αιγυπτιακή αρχαιολογική αποστολή στις αρχές του 2006.

Κοπτικά κείμενα

Τα κοπτικά κείμενα του Μεντίνετ Μάντι ανακαλύφθηκαν στην περιοχή το 1928. Μεταξύ αυτών, είναι ένα Μανιχαϊστικό ψαλτήριο που περιλαμβάνει μεταξύ άλλων τους Ψαλμούς του Θωμά
Αστέρας τύπου G

Αστέρας τύπου G (τζι) ή Ηλιακός αστέρας ονομάζεται ο αστέρας που κατατάσσεται στον φασματικό "τύπο G" των αστέρων, (Αστέρας#Φασματική ταξινόμηση) (υπάρχουν υποκατηγορίες G)
Οι αστέρες αυτού του τύπου αντιπροσωπεύουν το 16% των αστέρων. Το φάσμα τους είναι ανάλογο προς το φάσμα που παρουσιάζει ο Ήλιος μας, με πολλές γραμμές απορρόφησης που οφείλονται στα μέταλλα και κυρίως του σιδήρου, χωρίς όμως και να λείπουν οι γραμμές υδρογόνου. Η επιφανειακή θερμοκρασία τους φθάνει τους 6000° Κ και το χρώμα τους είναι κίτρινο.
Στη κατηγορία αυτών των αστέρων περιλαμβάνεται η Αίγα ( α του Ηνιόχου), ο Ήλιος και ο Άλφα Κενταύρου.
Γεωγραφία του Σαν Μιγκέλ

Αυτό το λήμμα περιγράφει τη γεωγραφία του Διαμερίσματος Σαν Μιγκέλ. Το Σαν Μιγκέλ είναι ένα διαμέρισμα του Ελ Σαλβαδόρ.

Τοποθεσία

Το Διαμέρισμα Σαν Μιγκέλ βρίσκεται στην Κεντρική Αμερική. Ανήκει στο Ελ Σαλβαδόρ. Βρίσκεται στην Ανατολική Επαρχία. Βρίσκεται ανατολικά του Ελ Σαλβαδόρ. Βρίσκεται σε συνταγμένες 13°31′19″N 88°14′02″W.

Σύνορα

Το Διαμέρισμα Σαν Μιγκέλ συνορεύει στα δυτικά και νοτιοδυτικά με το Ουσουλουτάνστα βορειοδυτικά με το Καμπάνιας, στα κεντρο-δυτικά με το Σαν Βισέντε, στα βορειοανατολικά με το Μορασάν, στα νοτιοανατολικά με το Λα Ουνιόν και στα βόρεια με την Ονδούρα.

Έκταση

Το Διαμέρισμα Σαν Μιγκέλ έχει έκταση 2.077,10 km². Είναι σε έκταση το δεύτερο μεγαλύτερο διαμέρισμα του Ελ Σαλβαδόρ, μετά το Ουσουλουτάν.
Ράινχολντ Μιτερλένερ

Πρώιμα χρόνια

Ο Μιτερλένερ γεννήθηκε στο Χέλφενμπεργκ της Αυστρίας στις 10 Δεκεμβρίου 1955. Κατέχει διδακτορικό στη νομική, που απέκτησε στο Πανεπιστήμιο Γιοχάνες Κέπλερ του Λιντς το 1980. Έχει ακολουθήσει, επίσης, ένα κύκλο σπουδών στην εταιρική διαχείριση στο Φρίμπουργκ.

Καριέρα

Από το 1980 ως το 1992, ο Μιτερλένερ εργαζόταν στο Άνω Αυστριακό οικονομικό σώμα, όπου ανέλαβε διάφορα πόστα, όπως εκείνο του επικεφαλής του τμήματος αγοραλογίας. Από το 1992 ως το 2000 υπηρέτησε ως γενικός γραμματέας της αυστριακής οικονομικής συνομοσπονδίας στην Βιέννη. Το 2000 διορίστηκε ως αναπληρωτής γενικός γραμματέας του αυστριακού ομοσπονδιακού οικονομικού σώματος (WKO), μια θέση που διατήρησε ως το 2008. 
Από το 1991 ως το 1997 πολιτευόταν στην περιοχή του Άχορν. Στις 8 Φεβρουαρίου 2000 εξελέγη βουλευτής του Αυστριακού Κοινοβουλίου με το Αυστριακό Λαϊκό Κόμμα. Το Μάιο του 2002 διορίστηκε ως επικεφαλής του κόμματος για την Περιφέρεια Ρόχρμπαχ.
Στις 2 Δεκεμβρίου 2008, ο Μιτερλένερ διορίστηκε ως Ομοσπονδιακός Υπουργός Οικονομίας, Οικογένειας και Νεολαίας στην κυβέρνηση συνασπισμού του Καγκελάριου Βέρνερ Φάιμαν. Επίσης, το ίδιο έτος, ονομάστηκε αντιπρόεδρος της Αυστριακής Υπηρεσίας Ενέργειας.
Ο Μιτερλένερ ήταν ένας από τους κύριους υποψηφίους για την διαδοχή του Τζόσεφ Προλ στην ηγεσία του κόμματος, τον Απρίλιο του 2011.  Από το 2011 ως το 2014 ήταν αναπληρωτής ομοσπονδιακός πρόεδρος του Λαϊκού Κόμματος και τον Σεπτέμβριο του 2014 διαδέχθηκε τον Μίχαελ Σπίντελεγκερ στην ηγεσία του κόμματος. Ταυτόχρονα, ανέλαβε και τα καθήκοντα του Αντικαγκελάριου της Αυστρίας.

Προσωπική ζωή

Ο Μιτερλένερ είναι παντρεμένος και έχει αποκτήσει τρεις κόρες.
Α΄ κατηγορία ποδοσφαίρου ανδρών Κύπρου 2014-15

Σύστημα διεξαγωγής

Στο πρωτάθλημα της Α΄ κατηγορίας 2014-15 συμμετείχαν 12 ομάδες. Το πρωτάθλημα διεξήχθη σε δύο φάσεις. Στην Α΄ φάση όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Μετά την ολοκλήρωση της Α΄ φάσης οι ομάδες χωρίστηκαν σε 2 ομίλους ανάλογα με τη θέση τους στο βαθμολογικό πίνακα και έδωσαν αγώνες κατάταξης (Β΄ φάση). Στους ομίλους αυτούς μεταφέρονται τα αποτελέσματα, οι βαθμοί και τα τέρματα της Α΄ φάσης.
Οι ομάδες στις θέσεις 1-6 διαγωνίστηκαν στον Α΄ όμιλο για την κατάκτηση του πρωταθλήματος και τις θέσεις που οδηγούν στις διοργανώσεις της UEFA. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα εξασφάλιζε τη συμμετοχή της στο ΟΥΕΦΑ Τσάμπιονς Λιγκ 2015-16. Επιπλέον, οι ομάδες που τερμάτιζαν στη δεύτερη και τρίτη θέση εξασφάλιζαν τη συμμετοχή τους στο ΟΥΕΦΑ Γιουρόπα Λιγκ 2015–16.
Οι ομάδες στις θέσεις 7-12 αναμετρήθηκαν αναμεταξύ τους από δύο φορές, μία εντός και μία εκτός έδρας. Σύμφωνα με την προκήρυξη οι δύο τελευταίες ομάδες θα διαβαθμίζονταν στην Β΄ κατηγορία 2015-16. Ωστόσο, τον Απρίλιο του 2015, πριν την ολοκλήρωση του πρωταθλήματος, αποφασίστηκε η αύξηση των ομάδων στις 14 για την Α΄ κατηγορία 2015-16 και έτσι υποβιβάστηκε μόνο η τελευταία ομάδα.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 2013-14, στο πρωτάθλημα της περιόδου 2014-15 συμμετείχαν οι δύο πρώτες ομάδες του πρωταθλήματος Β΄ κατηγορίας 2013-14 Α.Ο. Αγία Νάπα και Οθέλλος Αθηαίνου. Στο πρωτάθλημα δεν συμμετείχαν ο Άρης Λεμεσού, η ΑΕΚ Κουκλιών, η Ένωσις Νέων Παραλιμνίου και η Αλκή Λάρνακας που είχαν υποβιβαστεί στο πρωτάθλημα Β΄ κατηγορίας 2014-15.
Δημοτικό Στάδιο Ανθή Καραγιάννη

Ρεκόρ θεατών

Το 1973 σε αγώνα πρωταθλήματος της  Α΄ εθνικής κατηγορίας μεταξύ Καβάλας και Ολυμπιακού Πειραιώς έγινε το ρεκόρ προσέλευσης θεατών με 18.200 θεατές. Το συγκεκριμένο στάδιο είναι το τέταρτο μεγαλύτερο στη Μακεδονία και το μεγαλύτερο στο γεωγραφικό διαμέρισμα της Ανατολικής Μακεδονίας και Θράκης.

Περιγραφή

Βρίσκεται στην οδό Νυρεμβέργης (Πρώην Αμερικανικού Ερυθρού Σταυρού). Οι εγκαταστάσεις του αναβαθμίστηκαν μετά από εργασίες που κόστισαν περίπου €2.000.000 και έγιναν στα πλαίσια του προγράμματος "Ελλάδα 2004". Το καλοκαίρι του 2009, μετά την άνοδο της τοπικής ομάδας στη Σούπερ Λίγκα, έγιναν επιπλέον βελτιωτικές εργασίες.
Χόρχε Σεμπρούν

Βίος

Αν και γεννήθηκε στην Ισπανία, ο Χόρχε Σεμπρούν ανδρώθηκε στην εξορία, στη Γαλλία, κατά τη διάρκεια της δικτατορίας του Φρανσίσκο Φράνκο, μετά την εκδίωξη του πατέρα του Χοσέ Μαρία Σεμπρούν υ Γκουρέα (1893–1966), φιλελεύθερου πολιτικού και πολιτικού κυβερνήτη επαρχίας κατά την αρχή της δημοκρατίας. Κατά τον Β’ Παγκόσμιο Πόλεμο υπήρξε ενεργό στέλεχος του Κομμουνιστικού Κόμματος και αυτός ήταν ένας από τους λόγους για τον οποίο τον συνέλαβαν οι Ναζί και τον φυλάκισαν στο Στρατόπεδο συγκέντρωσης Μπούχενβαλντ.

Συγγραφέας και σεναριογράφος

Μεταπολεμικά έγινε ιδιαίτερα γνωστός για το Μεγάλο Ταξίδι (Le Grand Voyage) και το Τι Ωραία Κυριακή (Quel beau Dimanche). Έγραψε το σενάριο του Ο Πόλεμος Τελείωσε (The War Is Over) και βοήθησε στη συγγραφή του Ζ. Ανέλαβε το υπουργείο Πολιτισμού της Ισπανίας στην περίοδο 1988-1991. Υπήρξε πολυβραβευμένος συγγραφέας και ο μόνος μη Γάλλος, μέλος της Ακαδημίας Γκονκούρ από το 1986.
Ρότσεστερ (Νέα Υόρκη)

Οικονομία

Το Ρότσεστερ ήταν μία από τις πρώτες αμερικανικές πόλεις που αναπτύχθηκαν ραγδαία και έγινε ιδιαίτερα γνωστή εξαιτίας των αλευρόμυλων κατά μήκος του ποταμού Τζενεσή και στην συνέχεια ως ένας μείζον κατασκευαστικός κόμβος. Το Ρότσεστερ σήμερα είναι διεθνές κέντρο της ανώτερης εκπαίδευσης, καθώς και της ιατρικής και τεχνολογικής ανάπτυξης. Η περιοχή έχει πολλά πανεπιστήμια, πολλά από τα οποία, όπως του Πανεπιστήμιο του Ρότσεστερ και το Τεχνολογικό Ίδρυμα του Ρότσεστερ είναι γνωστά για τα ερευνητικά τους προγράμματα. Η μητροπολιτική περιοχή του Ρότσεστερ είναι σύμφωνα με την Υπηρεσία Εθνικού Εισοδήματος των ΗΠΑ η δεύτερη μεγαλύτερη οικονομία στην πολιτεία, μετά την μητροπολιτική περιοχή της Νέα Υόρκης.

Διακρίσεις

Το Ρότσεστερ κατετάγη έκτο ως η πιο «βιώσιμη πόλη» ανάμεσα σε 379 αμερικανικές μητροπολιτικές περιοχές το 2007. Η περιοχή του Ρότσεστερ επίσης έχει λάβει πολλές διακρίσεις για τη συνολική ποιότητα ζωής ανάμεσα σε άλλες μητροπολιτικές περιοχές με πληθυσμό μεγαλύτερο από ένα εκατομμύριο. Το περιοδικό Forbes κατέταξε το 2010 το Ρότσεστερ τρίτη καλύτερη πόλη για την δημιουργία οικογένειας.